༄། །ཤིས་པ་བརྗོད་པ་འཁོར་ལོ་རིན་པོ་ཆེའི་གཏམ་ཞེས་བྱ་བ་བཞུགས་སོ།།
དཔལ་ལྡན་དེ་བཞིན་གཤེགས་པ་ཆེ། །ཐུབ་དབང་རྒྱལ་བ་སྟོན་པ་ཡིས། །ཡང་དག་ཡེ་ཤེས་འགྲོ་བའི་བློར། །རབ་ཏུ་གནས་པར་མཛད་གྱུར་ཅིག །དེ་ཡི་མཐུ་སྟོབས་མི་བཟོད་ཡེ་ཤེས་རྡོ་རྗེ་ཆེན་པོ་འབར་བའི་མེ་ལྕེ་ཡིས། །ཆགས་སྡང་རྨོངས་པའི་སྦྲུལ་དུག་གིས་དཀྲིས་འཇིགས་རུང་འཁོར་བའི་ནགས་ནི་རབ་བསྲེགས་ཏེ། །རྫོགས་སངས་རྒྱས་ཀྱང་གང་ལས་མངོན་འོང་བྱང་ཆུབ་སེམས་ཀྱི་བདུད་རྩིས་རྒྱུད་བརླན་པ། །དེ་འདྲའི་དགེ་ལེགས་མཆོག་ནི་ནམ་ཡང་གཡོ་བ་མེད་པས་ཁྱོད་ལ་ཤིས་པར་ཤོག །བསོད་ནམས་རྣམ་པར་རྒྱལ་བའི་ཁང་བཟང་དུ། །དམ་པའི་ཆོས་ཀྱིས་མིག་སྟོང་ལྡན་པ་ཁྱོད། །བདེན་པའི་གཏམ་བཟང་གསེར་གྱི་འཁོར་ལོ་འདི། །འབད་མེད་ལག་པའི་རྩེ་མོར་ད་ལོངས་ཤིག །ཚངས་དང་བརྒྱ་བྱིན་དྲག་པོ་ཨུ་མ་སོགས། །
དེ་དག་གཙུག་གིས་རྒྱན་དུ་རྟག་འཆང་བའི། །ཞབས་སེན་དགུང་ཟླའི་འོད་ཀྱིས་འཇིག་རྟེན་འདིའི། །རྨོངས་པའི་མུན་པ་མ་ལུས་དྲུང་འབྱིན་པའི། །ཉི་མའི་གཉེན་གྱི་བསྟན་པ་དྲི་མེད་དང་། །དེ་ནི་ཁྱོད་ཀྱི་གཙུག་ལ་ནོར་བུ་བཞིན། །རྙེད་དང་བཀུར་སྟིའི་རྒྱལ་མཚན་རྩེར་མཆོད་པར། །ཆོས་ཀྱིས་རྒྱལ་པོ་དཔལ་ལྡན་མྱ་ངན་མེད། །སླར་ཡང་ཐུབ་བསྟན་མཆོད་པའི་འཁུར་བླངས་ཏེ། །དེང་འདིར་སྲིད་པ་མངོན་པར་བཟུང་བ་བཞིན། །མཐའ་དག་སྐྱེ་དགུའི་རྣ་ལུང་གྲགས་པའི་རྒྱན། །མ་ཉམས་མཆོག་ཏུ་དར་བའི་ལེགས་བྱས་མཛོད། །སྟོན་པ་འཇིག་རྟེན་མིག་དང་དེ་ཡི་སྲས། །དུས་གསུམ་གཤེགས་པ་ཉི་དང་ཟླ་འདྲ་བ། །མཚན་དང་དཔེ་བྱད་བཟང་པོའི་རྒྱན་ལྡན་རྣམས། །ཇི་ལྟར་དྭངས་པའི་ཆུ་ལ་ཟླ་ལྟ་བུའི། །རྒྱལ་བའི་སྐུ་གཟུགས་དང་ནི་མཆོད་རྟེན་དང་། །གཙུག་ལག་ཁང་ཆེན་དག་གིས་ཡངས་པའི་ས། །རྒྱན་བཞིན་བརྒྱན་ཏེ་མཆོད་པའི་སྤྲིན་ཚོགས་ཀྱིས། །ཀུན་བཟང་མཆོད་པ་བཞིན་དུ་ཁྱོད་ཀྱིས་མཆོད། །འགྲོ་བའི་བློ་ཡི་མུན་པ་གཏན་བཅོམ་ཞིང་། །ཐར་པའི་ལམ་གྱི་སྒོ་འཕར་རབ་དབྱེ་བ། །ཐོག་མ་མཐའ་དང་བར་དུ་དགེ་བ་ཡི། །མིང་ཚིག་བརྗོད་པ་ངག་གི་ཕྲེང་བ་ཅན། །འཆད་རྩོད་རྩོམ་འཛིན་བསྒྱུར་བཤད་ཉན་པ་དང་། །འདྲི་དང་ལན་འདོམས་འདོན་བྲི་ཀློག་པས་བྲེལ། །ཞི་བ་མྱང་འདས་འགོག་བདེན་འབྲས་བུའི་ཆོས། །འཁྲུལ་པའི་ཐ་བ་རིང་དུ་སྤངས་པ་རྟོགས། །མདོར་ན་རྒྱལ་བའི་ལུང་རྟོགས་དམ་ཆོས་ཀྱིས། །གངས་ཅན་ལྗོངས་འདིར་དགེ་བར་བྱེད་པ་ལ། །སྔོན་གྱི་ཆོས་རྒྱལ་མེས་དབོན་རྣམ་གསུམ་པོའི། །སྤྱོད་པ་དྲི་མེད་དག་པའི་ཁུར་འདི་ལོངས། །ཉན་ཐོས་རང་སངས་རྒྱས་དང་དེ་བཞིན་གཞན། །འཕགས་པ་སློབ་དང་མི་སློབ་དགྲ་བཅོམ་པ། །ཐེག་ཆེན་བྱང་ཆུབ་སེམས་དཔའི་སྡེ་དང་བཅས། །ལས་དང་ཉོན་མོངས་བདུད་ཀྱི་སྡེ་བཅོམ་ཞིང་། །བསླབ་གཞི་བྱེ་བའི་རྒྱན་གྱིས་རབ་མཛེས་པ། །ཞི་དུས་བསིལ་བའི་ཟླ་རིས་འོད་རྣོན་གྱིས། །སྐྱེ་དགུ་ཡིད་ཀྱི་ཀུ་མུ་ཏ་བཞད་པ། །རྫུ་འཕྲུལ་དང་ནི་མངོན་པར་ཤེས་པའི་སྤྱན། །པདྨ་འདབ་མ་རྒྱས་པའི་དཔལ་མངའ་བ། །ཐུན་མཚམས་སྤྲིན་གྱི་དམར་བ་ལ་འཁུ་བའི། །ངུར་སྨྲིག་བླ་གོས་གསར་པས་རྟག་འཁྱུད་པའི། །ཚོགས་ཀྱི་མཆོག་རབ་གསེར་རིའི་ཕྲེང་བ་ནི། །ཇི་སྙེད་མཆིས་པ་དེ་སྙེད་ཀུན་ལ་འང་། །མཆོད་པའི་སྤྲིན་མཆོག་ཞིང་ཁམས་རྒྱ་མཚོ་ཡི། །རྡུལ་རེ་རྡུལ་སྙེད་གྲངས་དང་མཉམ་པ་རུ། །དངོས་སུ་འབྱོར་དང་ཡིད་ཀྱིས་མཆོད་པར་མཛོད། །གཞན་ཡང་གང་དུ་མི་བདག་ཁྱོད་དབང་བའི། །ས་ལ་འཁོད་པའི་སྐྱེ་དགུ་མཐའ་དག་ཀྱང་། །དམ་པའི་ལུགས་ཡངས་དགེ་བཅུའི་ལེགས་བྱས་ཀྱི། །རྒྱ་མཚོ་ཆེན་པོ་མི་རྙོག་བྱམས་པའི་གཏེར། །གཅིག་ལ་གཅིག་མཛའ་སྡང་བའི་སེམས་སྤང་ཞིང་། །སྲོག་གཅོད་འཕྲོག་དང་མ་བྱིན་ལེན་པ་བྲལ། །ཇི་ལྟར་ལྷ་ཡི་དཔལ་ནི་ཕུན་ཚོགས་བཞིན། །སྲིད་པའི་དགེ་ལེགས་མཐའ་དག་རབ་ཏུ་སྤེལ། །མདོར་ན་ཡངས་པའི་ས་ཆེན་འདིར་ནི་རྒྱལ་བ་བུ་རམ་ཤིང་པ་ཡི། །བསྟན་པ་འདི་ནི་མཁའ་ལ་ཉི་བཞིན་ཉིན་མོ་ཡི་ནི་དཔལ་བཞིན་དུ། །པདྨ་དཀར་པོའི་འདབ་མ་ལྟ་བུར་རྒྱས་པའི་བྱ་བ་བཟང་པོ་ནི། །ཀུན་ནས་དག་པ་འཛམ་བུ་ཆུ་བོའི་གསེར་དང་འདྲ་བའི་ལས་འདི་བརྩོན། །ཞེས་ཤིས་པ་བརྗོད་པ་འཁོར་ལོ་རིན་པོ་ཆེའི་གཏམ་ལས་རྒྱས་སྲིད་ཆོས་བཞིན་དུ་སྐྱོང་བའི་བྱ་བ་གསེར་བཟང་པོ་ལྟར་དག་པའི་སྐབས་ཀྱི་གཏམ་སྟེ་དང་པོའོ།། །།ཅིར་ཡང་མ་གྲུབ་ཅིར་ཡང་འཆར་བ་མཐའ་བྲལ་སྟོང་པ་ཆེན་པོའི་གཤིས། །ནམ་ཡང་མི་སྐྱེ་ནམ་ཡང་མི་འགག་ཆོས་ཉིད་འགྱུར་བ་མེད་པ་སྟེ། །དེ་ཡི་བདེན་པ་བསླུ་བ་མེད་པ་གང་ཡིན་དེས་ནི་ཁྱོད་ཀྱི་སྲིད། །མི་ཉམས་རྟག་ཅིང་བརྟན་པའི་དགེ་ལེགས་དེ་ནི་གཡོ་བ་མེད་གྱུར་ཅིག །དེ་ཕྱིར་གང་ཞིག་བློ་གྲོས་ཕ་མཐའ་ནི། །ཡོད་དམ་མེད་ཅེས་འཁྲུལ་དང་ཐེ་ཚོམ་བློ། །ཚངས་དང་ཕུར་བུའི་དཔྱོད་པ་སྒྲིན་པོ་ཡིས། །དཀའ་བས་བརྟགས་ཀྱང་གཅོད་པར་མི་ནུས་པའི། །རིག་པ་རྣམ་པར་གསལ་བ་ཉི་མ་དང་། །སྐྱེ་དགུའི་དགའ་སྐྱེད་ཟླ་བ་གཞོན་ནུ་སྟེ། །གཏིང་མཐའ་མི་མངོན་ཟབ་པས་རྒྱ་མཚོ་དང་། །མི་གཡོ་བརྟན་པ་ལྷུན་པོའི་རྗེས་སུ་འགྲོ། །དེ་ནི་ཡིད་འོང་པདྨ་གཞོན་ནུའི་ཚུལ། །བུང་བའི་ན་ཆུང་གླུ་སྙན་ལེན་པ་བཞིན། །ས་ཡི་བདག་པོ་ཁྱོད་ཀྱང་དེ་ལྟ་བུའི། །བློ་དང་ཀུན་ཏུ་འགྲོགས་ཏེ་ཤིས་གྱུར་ཅིག །སྐྱེ་རྒ་ན་དང་འཆི་འཕོའི་སྡུག་བསྔལ་ནི། །སྲིད་པའི་སྲད་བུའི་ཞགས་པ་དམ་པོ་ཡིས། །འཁོར་བ་འདི་ན་བཅིངས་པ་གང་ཡིན་པ། །དེ་ལ་བརྩེ་མེད་དེ་ཡི་མ་བཅོམ་པའི། །མི་འགའ་སྲིད་པ་འདི་ན་ཡོངས་མ་མཆིས། །འོན་ཀྱང་རྒྱལ་བ་རྣམས་ཀྱི་ཡེ་ཤེས་ཀྱི། །རྡོ་རྗེ་ཉི་མས་འཆི་བདག་མུན་པའི་རི། །ཕྱེ་མར་བརླག་ལ་དེ་ཡི་དཀའ་བ་ཅི། །དེ་ཕྱིར་རྒྱལ་བ་ཚེ་དང་ཡེ་ཤེས་ཀྱི། །མཁྱེན་བརྩེ་ནུས་པའི་མཐུ་དང་ཁྱོད་འགྲོགས་པས། །གང་ལ་བསམ་གཏན་བཞི་པའི་ཚེ་ལྟ་བུས། །འཆི་བདག་བདུད་ཀྱི་གཡུལ་ལ་འཇིགས་མེད་ཤོག །ཚོགས་གཉིས་ལེགས་བྱས་དར་བབས་དབྱར་གྱི་མཚོ། །དེ་ལས་སྲིད་དགུའི་ཕུན་ཚོགས་ཆུ་གཏེར་ནི། །འབྱུང་ཞིང་དེ་ཡང་གང་ལ་མངོན་འདུ་བ། །དཔེར་ན་མ་དྲོས་བདག་པོའི་དཔལ་ཇི་བཞིན། །མི་ཟད་བསོད་ནམས་ཆེན་པོའི་ཆུ་ཀླུང་རྣམས། །འབད་པས་སྙེགས་པའང་མི་བདག་རྒྱ་མཚོ་ཁྱོད། །སྙིང་ལ་མཛའ་བས་ཉིན་མཚན་དལ་མེད་དུ། །རྒྱུ་བ་འདིས་ཀྱང་སྲིད་པའི་མཐའ་བར་དུ། །ཉིན་བྱེད་འོད་ཀྱིས་པདྨོ་ཅན་དགའ་ཞིང་། །བསིལ་ཟེར་གྱིས་ནི་ཀུ་མུ་ཏ་ལ་བཞིན། །དེས་ཀྱང་ལྷ་ཁྱོད་དགེ་བའི་དཔལ་ཡོན་ནི། །རྫོགས་ལྡན་གསར་པའི་དུས་བཞིན་སྤྱོད་གྱུར་ཅིག །ཡིད་བཞིན་ནོར་དང་དཔག་བསམ་རྐང་འཐུང་དང་། །བུམ་པ་བཟང་པོ་ནམ་མཁའི་མཛོད་ལྟ་བུས། །ཁྱོད་དང་བྱང་ཕྱོགས་འཇིག་རྟེན་བདག་པོ་གཉིས། །རྣམ་པར་དབྱེ་བའི་ཆོས་གཞན་རབ་སྤང་ཞིང་། །སྲིད་པའི་སྣོད་འདིར་མ་ཚང་མེད་པ་ཡི། །ལོངས་སྤྱོད་བཟང་པོའི་ནོར་གྱིས་ཡོངས་བསྐང་བ། །བདག་གིར་བྱས་ཏེ་གཏོང་བའི་ལག་པ་ནི། །ཐམས་ཅད་སྒྲོལ་བཞིན་སྦྱིན་པའི་ཕྱོགས་ལ་ཡངས། །དེས་ན་སློང་བ་རྣམས་ཀྱི་རེ་བའི་མཛོད། །སྦྱིན་པའི་ནོར་གྱིས་བསྐང་བས་བཀྲེན་པ་ཡི། །ལུས་ཅན་རྣམས་ཀྱིས་གཉེན་དུ་ཁྱོད་གྱུར་ཏེ། །མི་དབང་དཔག་བསམ་ལྗོན་པ་དར་གྱུར་ཅིག །སཱ་ལ་ཆེན་པོ་ལྟ་བུར་ཁྱོད་ཀྱི་སྟོབས། །རྣམ་པར་མཐོ་བ་བརྒྱ་བྱིན་སར་གཤེགས་ལྟར། །དཔྱིད་ཀྱི་ཕུན་ཚོགས་རབ་ཏུ་བདོ་བ་ཡི། །ཡིད་འོང་ས་ཧཱ་ཀཱ་རའི་འཁྲི་ཤིང་ལ། །བུང་བའི་ཕྲེང་བ་གཡོ་ཞིང་སྒྲ་སྒྲོགས་བཞིན། །དྲེགས་ལྡན་སྐྱེ་བོ་ཀུན་ཀྱང་མ་བོས་པར། །ཁྱོད་མཐུ་བཙན་པོའི་ཀྱོ་ག་ཡིས་དྲངས་ཏེ། །བསྟོད་བཀུར་རྙེད་དང་བཀུར་སྟིའི་ཆུ་ཀླུང་བརྒྱ། །བར་མེད་འཐུང་བའི་ཨ་གསྟྱ་ཁྱོད་ནི། །སྙིགས་དུས་མཚན་མོ་འདྲ་བའི་མཁའ་འདིར་ཡང་། །གླིང་གཞི་མུན་པ་སེལ་བའི་འཁོར་ལོ་ཅན། །མི་མཆོག་ཟླ་བ་ལྟ་བུར་ཁྱོད་གྱུར་ཅིག །གཞན་ཡང་བཅུ་ཕྲག་དུས་ཀྱི་གྲངས་རྫོགས་པའི། །སྒྱུ་རྩལ་གནས་དང་འཕོང་རྐྱེན་སྣ་ལྔ་པོ། །པདྨའི་མཚོ་ལ་ངང་མོའི་རྒྱུ་བ་བཞིན། །བྱང་བས་ལངྐའི་རྒྱལ་པོའི་མགྲིན་གཏུབས་པའི། །ར་མ་ཎ་ཡི་དགྲ་ཐབས་གྲགས་པའི་འོད། །མོག་པོར་བྱེད་དེས་དགྲ་སྡེ་ཀུན་བཅོམ་པ། །དེ་ཡི་ཁྱད་པར་ཆོས་གང་ཕྲག་དོག་པས། །ཀུན་ནས་དཔའ་བའི་མཐུ་ཡིས་སྲིད་སྒྲུབ་ལ། །དེང་འདིར་འཁུ་ཞིང་མི་མཐུན་སྒྲོགས་པ་བཞིན། །དེས་ནི་གཞན་ཕྱོགས་རྒོལ་བ་གཏུམ་པོའི་ཤུགས། །འཇོམས་བྱེད་ཞོ་འཐུང་རུས་པའི་རྡོ་རྗེ་གང་། །འཛིན་མའི་མིག་སྟོང་ལྡན་པར་གྱུར་ཅིག་གུ། །དེ་ལྟར་ཚེ་བསོད་སྟོབས་དང་བློ་གྲོས་གྲགས་པ་རྣམ་པར་རྒྱས་པའི་ཡལ་ག་ཅན། །གང་གི་ཆབ་སྲིད་རྩ་བ་བརྟན་པོའི་གྲིབ་མ་སྣུམ་པོས་འབངས་རྣམས་བདེར་སྐྱོང་བ། །ལེགས་བྱས་དུ་མའི་རྭ་བར་གནས་ཤིང་སྡེ་བཞིའི་འབྲས་བུའི་ཁུར་གྱིས་ལྕི་བ་ཡི། །འདོད་པའི་རེ་སྐོང་དཔལ་ལྡན་ས་བདག་ལྗོན་པ་ཁྱོད་ནི་རྟག་ཅིང་བརྟན་གྱུར་ཅིག །ཅེས་ཤིས་པ་བརྗོད་པ་འཁོར་ལོ་རིན་པོ་ཆེའི་གཏམ་ལས་རྒྱལ་སྲིད་ཀྱི་དཔལ་ལྟེ་བ་ལྟར་བརྟན་པའི་སྐབས་ཀྱི་གཏམ་སྟེ་གཉིས་པའོ།། །།ཇི་ལྟར་མཁའ་ལ་ཉི་མའི་དཀྱིལ་འཁོར་གྱིས་ནི་འོད་རབ་སྤྲོ་བས་གླིང་བཞིའི་ཁྱོན། །གནག་པའི་མུན་པ་ཀུན་ནས་བཅོམ་སྟེ་སྐྱེ་དགུའི་བློ་མི་རབ་སད་སྣང་བ་བཀྱེ། །དེ་བཞིན་མི་བདག་དཔལ་ནི་ཕྱོགས་བཅུ་ནམ་མཁའི་མཐས་གཏུགས་བར་དུ་རིང་འགྲོ་བའི། །འཁུར་གྱིས་ལྕིད་པ་གང་གི་བཀའ་ནི་ས་སྐྱོང་རྣམས་ཀྱི་མགོ་ལ་ངལ་བསོར་ཤོག །དེ་ཡི་བསོད་ནམས་ཆེན་པོའི་རྒྱ་མཚོ་ཡི། །སྙིང་པོ་ལས་འོང་བཙུན་མོའི་མཛེས་སྡུག་གི །ཟླ་ཚེས་གཞོན་ནུའི་འཛུམ་འོད་གསར་པ་དེ། །འཇིག་རྟེན་ཀུན་དགའ་སྐྱེད་པའི་མགྲོན་དུ་བྲིམས། །དེ་ཚེ་ཡིད་སྲུབ་ཀྱི་ནི་མདའ་ལྔ་པ། །སྐྱེངས་ཏེ་སྒྲིབ་བྱེད་ཁྲེལ་གཞུང་ངོ་ཚའི་གོས། །དེ་ལ་གཡོགས་པའི་ཟོལ་གྱིས་བསྒྲིབས་པ་བཞིན། །རྒོད་དང་ཁེངས་པ་ང་རྒྱལ་རྣམས་སྤངས་པའི། །རི་དྭགས་མིག་ཅན་དེ་ཡི་ཟུར་མིག་གིས། །མདའ་རྣོན་གཡོ་བ་རྣམས་ཀྱི་འབབ་པའི་རྟེན། །མི་ཡི་ཁྱུ་མཆོག་ཁྱོད་ཀྱི་ལང་ཚོ་ཡི། །གང་བ་མངོན་པར་རྫོགས་པས་མཛེས་གྱུར་ཅིག །དེས་ན་ཡིད་འོང་པད་རྫིང་དཔལ་གྱིས་ནི། །པདྨ་དང་ནི་ཤར་གྱི་རི་བོ་ལ། །ཉི་མ་གཞོན་ནུའི་རྣམ་པར་མཛེས་པ་བཞིན། །ས་སྐྱོང་བཙུན་མོ་རིག་འཛིན་རྒྱལ་པོའི་སྲས། །ལེགས་བྱས་དུ་མའི་གཏེར་དང་རབ་ལྡན་ཅིང་། །དེ་ནི་རིགས་བཙུན་དག་པ་གསེར་ལྟ་བུ། །དུལ་ཞིང་བདེན་སྨྲ་ཐུབ་པ་རྣམས་ཀྱི་བཞིན། །སྤྱོད་པའི་དྲི་ཞིམ་ཙནྡན་ནགས་ཀླུང་དུ། །མ་ལ་ཡ་ཡི་རླུང་གཞོན་རྒྱུ་བ་ལྟར། །འབངས་རྣམས་དབུགས་འབྱིན་རྗེ་ལ་གུས་བརྩོན་པའི། །མདངས་ལྡན་བསྟན་བཅོས་རིག་པའི་རྒྱལ་སྲས་ཚོགས། །དབྱར་གྱི་ཕུན་ཚོགས་ལྟ་བུར་དར་གྱུར་ཅིག །གཞན་ཡང་ཚུལ་བཞིན་སྤྱོད་པའི་ཁུར་ཆེན་པོ། །འཛིན་པས་སྤོས་ཀྱི་གླང་པོ་ལྟར་དཔའ་ཞིང་། །བློ་ནི་རབ་གསལ་ཆེན་པོའི་མདུན་ས་རུ། །ཡ་མཚན་སྐྱེད་པའི་གཏམ་བཟང་གླེང་བ་ལ། །ལུགས་ཤེས་ཕུར་བུ་བས་ཀྱང་དེ་རྨད་བྱུང་། །དེས་ཚིག་མཁས་པ་རྣམས་ཀྱི་རྣ་བའི་རྒྱན། །དེ་འདྲ་སྔོན་ཆད་ས་ལ་སྤྱོད་པ་འགའི། །ཞལ་གྱི་སྒོ་ལས་ནམ་ཡང་མ་བརྒྱུས་པས། །ས་ཡི་དབང་ཕྱུག་ཁྱོད་ཀྱི་བསོད་ནམས་ལ། །འོས་ཞེས་དེང་འདིར་ལྷ་ལས་བབས་པ་ལྟའི། །བཀའ་ཡི་བློན་པོ་དུ་མ་ཁྱོད་སྲིད་དང་། །དུས་ཀུན་འགྲོགས་པ་ཡིས་ཀྱང་ཤིས་གྱུར་ཅིག །གང་ལ་བཅོལ་བའི་བྱ་བ་གསེར་བཞིན་དུ། །གཅེས་པའི་བྱི་དོར་དག་ལ་བརྩོན་ལྡན་ཞིང་། །མི་དག་བཀའ་ནི་ནོར་བུའི་ཅོད་པན་ལྟར། །གཙུག་ལ་འཆང་ཞིང་ངང་ཚུལ་དགེ་ལ་གོམས། །གཟུགས་བཟང་ཟློ་དང་བྱ་བ་དྲི་མེད་པ། །ལས་ཀྱི་སྐུད་པས་ཕན་ཚུན་ཚེམ་པ་བཞིན། །མཛའ་བའི་བརླན་གྱིས་མི་མཐུན་སྐྱོན་སྐམ་པ། །ཀུན་གྱི་སྙིང་སྡུག་རྒྱལ་པོའི་སྤྱན་མི་སྟེ། །གཞན་ཡང་མཚོན་ལ་གོམས་ཤིང་དཔའ་བའི་སྙིང་། །རྡོ་རྗེ་ལྟ་བུར་བརྟན་པའི་དམག་དཔོན་དང་། །ཡིད་གཞུངས་ཚིག་རབ་གསལ་བའི་ཕོ་ཉ་སོགས། །
འཁོར་ནི་ཟླ་བ་རྒྱུ་སྐར་ལྟར་མཛེས་ཤོག །མཚོ་ལ་ངང་པའི་བུ་མོ་རྩེ་དགའ་ཡིས། །ཀུན་ཏུ་དགའ་ཞིང་ངང་གིས་འཇུག་པ་ལྟར། །གང་གི་བཀའ་འབངས་ས་ཆེན་པོ་ཡི་རྡུལ། །དེ་སྙེད་ཀྱང་ནི་དགེ་ལ་ངང་གི་འཇུག །འཇིག་རྟེན་དག་ན་རིན་ཐང་ཅན་གྱི་ནོར། །ཕུན་སུམ་ཚོགས་གང་དེ་ཡིས་དེ་ལ་ཕྱུགས། །ཉམས་དང་རྒུད་པ་རིང་སྤང་བདེ་དང་འབྱོར། །དབང་ཆེན་ས་ལ་དབྱར་གྱི་མྱུ་གུ་འདྲ། །མི་དབང་གྲགས་པ་དབྱར་ལས་སྐྱེས་པའི་རྔ། །ཐོས་པས་དགའ་བའི་མངའ་འབངས་གཙུག་ཕུད་ཅན། །ཁྱོད་ཀྱི་སྙན་པ་གླུ་རུ་ལེན་བཞིན་དུ། །དགའ་སྟོན་ཆེན་པོར་སྲིད་མཐའ་རོལ་གྱུར་ཅིག །ས་ཡི་དབང་ཕྱུག་དབུ་རྨོག་བཙན་པོའི་གཟིས། །དགྲ་སྟེ་ཀུན་བཅོམ་ཁྱོད་ཀྱི་དཔུང་སྦྲམ་གྱིས། །ཆུ་གཏེར་བཞི་ཡི་སྐེ་རགས་གཡོ་ལྡན་པ། །ས་གཞི་རི་གླིང་རྒྱ་མཚོར་བཅས་པ་ཀུན། །དབང་དུ་བྱས་འདི་རྒྱལ་སྲས་ང་ལ་ནུར། །མཚུངས་ཀྱང་ཁྱོད་ནི་ཕྲག་དོག་རྩུབ་མོ་ཡིས། །སླར་ཡང་ཉམས་པའི་གོ་སྐབས་ཡོད་མ་ཡིན། །དེ་ཕྱིར་ཁོ་ར་འཁོར་ཡུག་འཛིན་མའི་ཁྱོན། །ཕྱོགས་ཀྱི་བུ་མོའི་གདོང་ལ་ལེགས་བྱས་ཀྱིས། །གྲགས་པའི་སྤྲིངས་ཡིག་འབྲི་བའི་གདུགས་དཀར་པོས། །སྲིད་པའི་དགུང་ནས་འགེབས་པའི་བྱེད་པ་པོར། །མི་དབང་སྟོབས་ཀྱི་བདག་ཉིད་ཁྱོད་གྱུར་ཅིག